SET พลิกปิดลบ 4 จุด ผิดหวัง “กนง.” ไม่ลดดอกเบี้ย FIDF หวั่นหยุดกระตุ้นศก.
SET พลิกปิดลบ 4 จุด ผิดหวัง “กนง.” ไม่ลดดอกเบี้ย FIDF หวั่นหยุดกระตุ้นศก.
3 ก.พ. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,481.75 จุด ลดลง 4.50 จุด (-0.30%) มูลค่าการซื้อขาย 79,484.76 ล้านบาท
10 หุ้นกดดัชนีวันนี้

นายศราวุธ เตโชชวลิต ผู้อำนวยการอาวุโส ฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยในช่วงบ่ายนี้อ่อนตัวลงจากช่วงเช้า คาดว่าจะผิดหวังคณะกรรมการนโยบายการเงิน (กนง.) ไม่ได้ปรับลดดอกเบี้ยกองทุนเพื่อการพัฒนาระบบสถาบันการเงิน (FIDF) หรือเงินนำส่งสถาบันประกันเงินฝาก เพื่อกดดอกเบี้ยในตลาดลง ตามที่มีบางฝ่ายคาดการณ์ และยังมองว่าผลกระทบการแพร่ระบาดไวรัสโควิด-19 รอบนี้ไม่หนักเท่ารอบแรก สอดคล้องกับที่ประชุมคณะกรรมการร่วมภาคเอกชน 3 สถาบัน (กกร.) ก็ไม่ได้ปรับลดคาดการณ์อัตราการขยายตัวทางเศรษฐกิจลง แสดงให้เห็นว่าเอกชนมองผลกระทบโควิด-19 รอบนี้ไม่มากเช่นกัน ดังนั้น มาตรการกระตุ้นเศรษฐกิจเพิ่มเติมอาจจะไม่มีความจำเป็น จึงมีแรงขายทำกำไรออกมาในช่วงบ่ายนี้
โดยการอ่อนตัวของตลาดหุ้นไทยจึงสวนทางตลาดต่างประเทศ โดยตลาดหุ้นภูมิภาคเอเชียส่วนใหญ่บวก เป็นไปตามผลประกอบการของแต่ละตลาด ซึ่งเป็นปัจจัยเฉพาะตัว เช่นเดียวกับตลาดในยุโรป และดาวโจนส์ฟิวเจอร์สที่ปรับตัวขึ้น หลังตลาดสหรัฐฯมีความผันผวนจากน้อยลง
อย่างไรก็ตาม จากมุมมองของ กนง.และภาคเอกชน จึงคาดว่าเศรษฐกิจไทยในเดือน มี.ค.น่าจะฟื้นตัวดีขึ้นได้หากไม่มีปัจจัยลบเข้ามากระทบเพิ่มเติม แต่ยังต้องติดตามการทยอยประกาศผลประกอบการของบริษัทจดทะเบียนต่อไป
แนวโน้มการลงทุนในวันพรุ่งนี้ (4 ก.พ.) นายศราวุธ กล่าวว่า ตลาดฯคงจะยังเคลื่อนไหวในแดนบวกได้ พร้อมให้กรอบการแกว่งไว้ที่ 1,475-1,500 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 4,064.22 ล้านบาท ปิดที่ 133.50 บาท เพิ่มขึ้น 2.50 บาท
PTT มูลค่าการซื้อขาย 3,993.11 ล้านบาท  ปิดที่ 38.25 บาท ลดลง 0.50 บาท
SCB มูลค่าการซื้อขาย 3,113.79 ล้านบาท ปิดที่  97.00 บาท เพิ่มขึ้น 2.50 บาท
BBL มูลค่าการซื้อขาย 2,651.54 ล้านบาท ปิดที่ 115.00 บาท เพิ่มขึ้น 1.50 บาท
SCC มูลค่าการซื้อขาย 1,888.81 ล้านบาท ปิดที่ 374.00 บาท ลดลง  9.00 บาท